এএফপি (বার্তা সংস্থা)

আগেন্স ফ্রঁস-প্রেস (এএফপি; ) হলো ফ্রান্সের আন্তর্জাতিক সংবাদ সংস্থা, যার সদর দপ্তর প্যারিস, ফ্রান্সে। ১৮৩৫ সালে হাভাস নামে প্রতিষ্ঠিত এই সংস্থাটি বিশ্বের সবচেয়ে পুরনো সংবাদ সংস্থা।

এএফপি-তে ১০০ জাতীয়তার ২,৪০০ কর্মী রয়েছে এবং সংস্থার ২৬০টি শহরে ১৫০টি দেশে সম্পাদনা কার্যক্রম পরিচালিত হয়। এর প্রধান আঞ্চলিক সদর দপ্তরগুলি নিকোসিয়া, হংকং, ওয়াশিংটন, ডিসি ও মন্টেভিদেও-তে অবস্থিত। এএফপি ফরাসি, ইংরেজি, আরবি, পর্তুগিজ, স্প্যানিশ ও জার্মান ভাষায় সংবাদ, ভিডিও, ছবি ও গ্রাফিক্স প্রকাশ করে। সংস্থার মোট আয়ের দুই-তৃতীয়াংশ আসে নিজেদের বাণিজ্যিক কার্যক্রম থেকে, বাকি এক-তৃতীয়াংশ ফরাসি সরকার থেকে (২০২২ সালে €১১৩.৩ মিলিয়ন), যা সংস্থার ‘সাধারণ স্বার্থে’ কাজের জন্য ক্ষতিপূরণ হিসাবে প্রদান করা হয়।

 ইতিহাস 
আগেন্স ফ্রঁস-প্রেসের সূচনা হয় হাভাস সংবাদ সংস্থা থেকে, যা ১৮৩৫ সালে শার্ল-লুই হাভাস প্যারিসে প্রতিষ্ঠা করেন। এটাই বিশ্বের প্রাচীনতম সংবাদ সেবা। সংস্থাটি সংবাদ সংগ্রহ ও সরবরাহকে একটি পণ্য হিসেবে প্রতিষ্ঠা করেছিল এবং উনিশ শতকের শেষ নাগাদ এটি বৈশ্বিক সংবাদ সংস্থা হিসেবে পরিচিতি লাভ করে। হাভাসের দুই কর্মী পল জুলিয়াস রয়টার ও বার্নহার্ড উল্ফ যথাক্রমে লন্ডন ও বার্লিন-এ নিজ নিজ সংবাদ সংস্থা প্রতিষ্ঠা করেন।

১৯৪০ সালে, দ্বিতীয় বিশ্বযুদ্ধের সময় ফ্রান্সে জার্মান দখলদার প্রশাসন এএফপি-কে অধিগ্রহণ করে এবং নাম পরিবর্তন করে "ফ্রাঁস তথ্য অফিস" (Office français d'information) রাখা হয়; কেবল বেসরকারি বিজ্ঞাপন কোম্পানিটি হাভাস নামটি ধরে রাখে। ১৯৪৪ সালের ২০ আগস্ট, মিত্র বাহিনী প্যারিসে প্রবেশের সময়, ফরাসি প্রতিরোধ আন্দোলন-এর সাংবাদিকরা এফআইও-র অফিস দখল করেন এবং মুক্ত প্যারিস থেকে 'আগেন্স ফ্রঁস-প্রেস' নামে প্রথম সংবাদ বার্তা পাঠান।

রাষ্ট্রায়ত্ত সংস্থা হিসেবে প্রতিষ্ঠার পর, এএফপি যুদ্ধ-পরবর্তী সময়ে আন্তর্জাতিক সংবাদদাতা নেটওয়ার্ক সম্প্রসারণে মনোযোগ দেয়। এদের একজন ছিলেন, যিনি ১৯৫৩ সালের ৬ মার্চ সোভিয়েত নেতা জোসেফ স্টালিন-এর মৃত্যুর খবর সর্বপ্রথম পশ্চিমা সাংবাদিক হিসেবে জানান। ১৯৫৭ সালের ১০ জানুয়ারি, ফরাসি সংসদ এএফপি-র স্বাধীনতা নিশ্চিতে আইন পাশ করে। সেই থেকে সরকারি বিভাগের সাবস্ক্রিপশন বাবদ আয়ের পরিমাণ ধীরে ধীরে কমতে থাকে; ২০১১ সালে এ ধরনের সাবস্ক্রিপশনের পরিমাণ ছিল ১১৫ মিলিয়ন ইউরো।

১৯৮২ সালে, সংস্থাটি সম্পাদনায় বিকেন্দ্রীকরণ শুরু করে এবং প্রথম স্বায়ত্তশাসিত আঞ্চলিক কেন্দ্র হংকং-এ প্রতিষ্ঠা করে, তখন এটি ব্রিটিশ ব্রিটিশ ওভারসিজ টেরিটরি ছিল। প্রতিটি অঞ্চলের নিজস্ব বাজেট, প্রশাসনিক পরিচালক ও প্রধান সম্পাদক রয়েছে। ২০০৭ সালের সেপ্টেম্বর মাসে, বিশ্বব্যাপী সাংবাদিকতার মানোন্নয়নে 'এএফপি ফাউন্ডেশন' চালু করা হয়।

মিত্রোখিন আর্কাইভ-এ প্রকাশিত তথ্যে দেখা যায়, এএফপি-তে ছয়জন এজেন্ট ও দুইজন গোপন কেজিবি-র সহযোগী ছিলেন, যারা ফ্রান্সে রুশ প্রভাব বিস্তার-এ ব্যবহৃত হয়েছিল।

১৯৯১ সালে, এএফপি এক্সটেল-এর সঙ্গে যৌথভাবে এএফএক্স নিউজ নামে একটি আর্থিক সংবাদ সেবা চালু করে। ২০০৬ সালে এটি থমসন ফিন্যান্সিয়াল-এর কাছে বিক্রি করা হয়।

২০০৮ সালের অক্টোবরে, ফ্রান্স সরকার এএফপি-র কাঠামো পরিবর্তনের ঘোষণা দেয়, যার মধ্যে বাইরের বিনিয়োগকারীদের সম্পৃক্ততাও ছিল। একই বছরের ২৭ নভেম্বর, ফ্রান্সের প্রধান প্রধান ট্রেড ইউনিয়ন — সিজিটি, ফোর্স উভরিয়ের, ন্যাশনাল জার্নালিস্ট ইউনিয়ন, ইউনিয়ন সিন্ডিকাল দে জার্নালিস্ট সিএফডিটি, এবং সোলিডেয়ার ইউনিটেয়ার ডেমোক্র্যাটিক — এএফপি-র ব্যক্তিমালিকানা বিরোধী অনলাইন পিটিশন শুরু করে।

২০০৯ সালের ১০ ডিসেম্বর, ফরাসি সংস্কৃতি মন্ত্রী ফ্রেদেরিক মিত্তেরঁ তৎকালীন এএফপি-র প্রধান নির্বাহী অঁরি পিজে-র নেতৃত্বে সংস্থাটির ভবিষ্যৎ কাঠামো নিয়ে অধ্যয়নের জন্য 'কমিটি অফ এক্সপার্টস' গঠন করেন। ২০১০ সালের ২৪ ফেব্রুয়ারি, পিয়ের লুয়েত হঠাৎ করেই মার্চ মাসের শেষে প্রধান নির্বাহীর পদ ছাড়ার ঘোষণা দেন এবং ফ্রান্স টেলিকম-এ চলে যান।

২০১৩ সালের নভেম্বরে, এএফপি ও গেটি ইমেজেস-কে মার্কিন যুক্তরাষ্ট্রের ফ্রিল্যান্স ফটোসাংবাদিক ড্যানিয়েল মোরেলের টুইটারে প্রকাশিত ২০১০ হাইতি ভূমিকম্প-সংক্রান্ত ছবি অনুমতি ছাড়া ব্যবহারের জন্য ১.২ মিলিয়ন ডলার ক্ষতিপূরণ দিতে আদেশ দেওয়া হয়।

২০১৫ সালে, ইউরোপীয় আইন অনুযায়ী আইন নং ২০১৫-৪৩৩ পাসের মাধ্যমে এএফপি-র আইনি কাঠামো সংশোধিত হয়। এরপর এএফপি-র সরকারি অর্থায়ন দুটি ভাগে ভাগ করা হয়—
 সংস্থার সাধারণ স্বার্থে পরিচালিত মিশনের জন্য আর্থিক ক্ষতিপূরণ
 রাষ্ট্রের পক্ষ থেকে বাণিজ্যিক সাবস্ক্রিপশন

বর্তমানে সংস্থার সিইও ও চেয়ারম্যান হচ্ছেন ফ্যাব্রিস ফ্রিয়েস, এবং গ্লোবাল নিউজ ডিরেক্টর হচ্ছেন ফিল চেটউইন্ড।

২০১৯ সাল থেকে এএফপি ধারাবাহিকভাবে লাভজনক অবস্থানে রয়েছে। ২০২৩ সালে সংস্থার নিট-লাভ ছিল ১.১ মিলিয়ন ইউরো। ২০১৭ সালের শুরুতে যে দেনা ছিল ৫০.২ মিলিয়ন ইউরো, তা ২০২৩ সালের শেষে নেমে এসেছে ২৬.৯ মিলিয়ন ইউরোতে।

২০২৫ সালের ১১ ফেব্রুয়ারি, এএফপি-র ডিজিটাল কৌশল ও যোগাযোগ পরিচালক গ্রেগোয়ার লেমারশঁ ‘‘এআই ইন দ্য সিটি’’ অনুষ্ঠানে (École normale supérieure, এআই অ্যাকশন সামিট) বক্তৃতা দেন। মিডিয়াল্যাবের সম্পাদক ডেনিস তেস্যু একটি রাউন্ডটেবিল আলোচনায় অংশ নেন, এবং ফটো ও ডকুমেন্টেশন বিভাগের ডেপুটি নিউজ ডিরেক্টর এরিক বারাদাত গুগল, মাইক্রোসফট ও ইমাটাগ-এর প্রতিনিধিদের সঙ্গে প্যানেল আলোচনায় যুক্ত হন।

২০২৫ সালের জুলাই মাসে, এএফপি প্রথমবারের মতো ঘোষণা দেয় যে, ১৯৪৪ সালে প্রতিষ্ঠার পর এই প্রথম তাদের যুদ্ধ সংবাদদাতারা জীবন হারানোর ও অনাহারে মৃত্যুর ঝুঁকিতে রয়েছেন। সংস্থাটি জানায়, তাদের এক সাংবাদিক ৩০ কেজি ওজন হারিয়েছেন। তারা দাবি জানায়, তাদের সাংবাদিকদের দ্রুত সরিয়ে নেওয়ার অনুমতি দিতে হবে। বিবিসি-ও জানিয়েছে, তাদের সাংবাদিকরা পর্যাপ্ত খাবার পাচ্ছেন না, যদিও নিরাপত্তার কারণে নাম প্রকাশ করেনি।

 উল্লেখযোগ্য সাংবাদিক 
 ক্রিস্টিনা আসি (১৯৯৫–), লেবানিজ ফটোসাংবাদিক, ২০২৩ সালের ১৩ অক্টোবর ইসরায়েলি হামলায় গুরুতর আহত হন; ২০২৪ সালের ২১ জুলাই ফ্রান্সের ভঁসেনে অলিম্পিক মশাল বহন করেন।
 আরমাঁ সলদিন (১৯৯১–২০২৩), ফ্রাঙ্কো-বসনীয় ভিডিও সাংবাদিক, ইউক্রেনে রকেট হামলায় নিহত
 মাসুদ হোসাইনী (১৯৮১–), ২০১২ পুলিৎজার পুরস্কার বিজয়ী
 শাহ মারাই (১৯৭৭–২০১৮), আফগান ফটোসাংবাদিক, কাবুল-এ বোমা হামলায় নিহত
 জাভিয়ের মানজানো (১৯৭৫–), ২০১৩ পুলিৎজার পুরস্কার বিজয়ী
 আহমাদ সারদার (১৯৭৪–২০১৪), আফগান সাংবাদিক, তালেবানের হাতে নিহত
 মিশেল মুতো (১৯৬১–), ফরাসি সাংবাদিক ও লেখক, ১৯৯৯ সালে আলবে লন্দ্র পুরস্কারপ্রাপ্ত
 মিশেল লেরিদোঁ (১৯৫৮–২০২১), ফরাসি সাংবাদিক, সাবেক সিএসএ সদস্য
 সিলভি কফম্যান (১৯৫৫–), ফরাসি সাংবাদিক
 পিয়ের হাস্কি (১৯৫৩–), ফরাসি সাংবাদিক
 কেট ওয়েব (১৯৪৩–২০০৭), নিউজিল্যান্ডের সাংবাদিক
 মিশেল ক্যাসটেক্স (১৯৪৩–), ফরাসি সাংবাদিক
 ফ্রাঁসোয়া দে ক্লোজে (১৯৩৩–), ফরাসি সাংবাদিক ও প্রবন্ধকার
  (১৯৩৩–১৯৭৫), ফরাসি সাংবাদিক, বোমা হামলায় নিহত
 পল গুইহার্ড (১৯৩২–১৯৬২), ফরাসি সম্পাদক ও সাংবাদিক, নিউ ইয়র্ক সিটি-তে কর্মরত অবস্থায় ওলে মিস দাঙ্গা, ১৯৬২-এর সংবাদ সংগ্রহের সময় গুলিবিদ্ধ হয়ে নিহত; হত্যাকাণ্ডটি এখনও অমীমাংসিত
 জ্যঁ মোরিয়াক (১৯২৪–২০২০), ফরাসি সাংবাদিক ও লেখক
 অঁরি দ্য তুরেন (১৯২১–২০১৬), ফরাসি সাংবাদিক ও চিত্রনাট্যকার
 এরিক শোয়াব (১৯১০–১৯৭৭), ফরাসি ফটোসাংবাদিক

 পুরস্কার ও সম্মাননা 
১৯৮৩ সালে, আলবেয়ার লন্দ্র পুরস্কার প্রদান করা হয় প্যাট্রিক মেনেই-কে, যিনি দ্বিতীয় বিশ্বযুদ্ধের পর গুলাগ-এ বলপ্রয়োগে আটকানো ৬০০ ফরাসি নাগরিক সম্পর্কে একটি ধারাবাহিক প্রতিবেদন লেখেন। ১৯৮৪ সালে, তার বই Les Mains coupées de la Taïga প্রকাশিত হয়।

১৯৮৮ সালে, স্যামি কেটজ পরবর্তী আলবেয়ার লন্দ্র পুরস্কার লাভ করেন। মুক্তি আন্দোলনের তার সহকর্মী সার্জ চালানদোঁ-র সঙ্গে তিনি ছয় বছর ধরে লিবিয়ার গৃহযুদ্ধের ঘটনা কভার করেন।

২০১৪ সালের ১৭ অক্টোবর, এএফপি-র আন্তর্জাতিক পরিচালক মিশেল লেরিদোঁ আন্তর্জাতিক সাংবাদিকতা ও তথ্য কংগ্রেসে ইনভেস্টিগেশন অ্যান্ড রিপোর্টিং অ্যাওয়ার্ড পান। মিশেল লেরিদোঁ “কভারিং আইএসআইএস” শীর্ষক প্রবন্ধের লেখক, যা সংস্থার ব্লগে প্রকাশিত হয়েছিল।

২০১৪ সালের ডিসেম্বর মাসে, বুলেন্ট কিলিচ টাইম ম্যাগাজিনের 'ইয়ার ফটোজার্নালিস্ট' নির্বাচিত হন, মধ্যপ্রাচ্য ও ইউরোপে নানা ঘটনার ছবি তুলার জন্য। একই স্বীকৃতি তিনি দ্য গার্ডিয়ান পত্রিকাতেও পান।

 এএফপি প্রকল্প 
 এএফপি গ্রাফিক্স 

১৯৮৮ সালে, সংস্থাটি নিজস্ব ইনফোগ্রাফিক বিভাগ – এএফপি গ্রাফিক্স চালু করে, যা বর্তমানে প্রতিদিন প্রায় ৭০টি গ্রাফিক্স তৈরি করে। সংস্থার ওয়েবসাইটের তথ্য অনুযায়ী, থিমভিত্তিক ইনফোগ্রাফিক্সের বিষয়বিন্যাস হলো: ৩১% – রাজনীতি, ২৭% – অর্থনীতি, ১৮% – খেলাধুলা, ১২% – সমাজ, ১০% – সাধারণ সংবাদ, ২% – সংস্কৃতি ও মিডিয়া। গ্রাফিক্স ছয়টি ভাষায় পাওয়া যায়: ফরাসি, ইংরেজি, আরবি, পর্তুগিজ, স্প্যানিশ ও জার্মান।

 এএফপি ফোরাম 

২০১৪ সালে, এএফপি একটি কনটেন্ট প্ল্যাটফর্ম চালু করে যা সব ধরনের ইলেকট্রনিক মিডিয়াতে (কম্পিউটার, ট্যাবলেট, মোবাইল ফোন) পাওয়া যায়। এএফপি ফোরাম বিভিন্ন ভাগে বিভক্ত: হোমপেজ, লেখা, ছবি, ভিডিও ও গ্রাফিক্স। খবরগুলো শিরোনাম (সংবাদ, ব্যবসা, খেলাধুলা, বিজ্ঞান), হ্যাশট্যাগ এবং অঞ্চলভিত্তিক (আফ্রিকা, উত্তর আমেরিকা, ইউরোপ ইত্যাদি) ফিল্টার করা যায়। সমস্ত তথ্য ছয়টি ভাষায় (ফরাসি, ইংরেজি, আরবি, পর্তুগিজ, স্প্যানিশ, জার্মান), এছাড়া প্রচলিত ও সরলীকৃত চীনা ভাষাতেও পাওয়া যায়। মোটামুটি দৈনিক ১,২৫০টি ছবি সংবলিত উপাদান XML, HTML, TXT, NewsML বা WML ফরম্যাটে পাওয়া যায়।

 এএফপি ভিডিও সার্ভিস 
২০০১ সালের জুলাই মাসে সংস্থা এএফপি ভিডিও সার্ভিস চালুর ঘোষণা দেয়, যা একটি ভিডিও গ্রাফিক্স বিভাগ। ২০০৭ সালে সংস্থা এএফপিটিভি (AFPTV) প্রকল্প শুরু করে, যার আওতায় ২০১১ সাল থেকে সব খবর HD ভিডিও ফরম্যাটে প্রকাশিত হয়। ২০১৫ সালের হিসাবে, প্রতিদিন সাতটি ভাষায় ২০০টি ভিডিও সাইটে প্রকাশিত হয়।

২০২৪ সালের ১০ জুন, এএফপি জানায় যে নভেম্বর ২০২৪ থেকে মেহদি লেবুয়াশেরা-কে নতুন গ্লোবাল এডিটর-ইন-চিফ হিসেবে নিয়োগ দেওয়া হয়েছে। লেবুয়াশেরা উত্তরসূরি হচ্ছেন সোফি হুয়েত-এর, যিনি ২০১৯ সাল থেকে এ পদে ছিলেন এবং এখন এএফপির কৃত্রিম বুদ্ধিমত্তা কৌশল দেখভালের নতুন দায়িত্ব নিচ্ছেন।

লেবুয়াশেরা পূর্বে মধ্য আমেরিকা ও মেক্সিকোতে এএফপি ভিডিও সাংবাদিক হিসেবে কাজ করেছেন, এরপর মন্টেভিডিও-তে লাতিন আমেরিকার ভিডিও সম্পাদক এবং পরে প্যারিসে গ্লোবাল ভিডিও এডিটর-ইন-চিফ হন। ২০২১ সালের সেপ্টেম্বর মাসে তিনি এশিয়া-প্রশান্ত মহাসাগরীয় অঞ্চলের এডিটর-ইন-চিফ হন। এছাড়া তিনি নিকোসিয়া, জেরুজালেম, গাজা ও বাগদাদেও কাজ করেছেন।

 মোবাইল সার্ভিস 

২০০৮ সালে, মোবাইল সার্ভিস চালু হয় – যা মোবাইল ফোনের জন্য একটি স্বতন্ত্র ডিজিটাল প্ল্যাটফর্ম। মোবাইল সার্ভিসে ছয়টি ভাষায় (ফরাসি, ইংরেজি, আরবি, পর্তুগিজ, স্প্যানিশ, জার্মান) খবর পাওয়া যায় এবং এটি ২২টি থিমেটিক ব্লকে ভাগ করা: বিশ্ব সংবাদ, বিশ্ব খেলাধুলা, ফুটবল, শীর্ষ পাতা, মধ্যপ্রাচ্য, মার্কিন সংবাদ, এশিয়া ও প্রশান্ত মহাসাগরীয় অঞ্চল, ছবি, ভিডিও, যুক্তরাজ্য সংবাদ, আফ্রিকা, ব্যবসা, মার্কিন খেলাধুলা, দক্ষিণ আফ্রিকার সংবাদ, বিজ্ঞান, ক্রিকেট, মার্কিন রাজনীতি, সংস্কৃতি, কানাডা, জীবনধারা, প্রযুক্তি ও মিডিয়া, আরও। শিরোনাম ছাড়াও, খবরগুলো ১০০টি বিষয়শ্রেণী (অপরাধ, জ্বালানি, সামরিক সংঘাত, মানবাধিকার ইত্যাদি), ৪৩টি দেশ, ৭০টি শহর ও ১০০টি হ্যাশট্যাগে ভাগ করা। সাধারণ সার্চও রয়েছে।

 সংবিধান 

এএফপি ১৯৫৭ সালের একটি আইনের অধীনে পরিচালিত হয় এবং এটি ফরাসি সরকার থেকে স্বাধীন একটি বাণিজ্যিক প্রতিষ্ঠান। এএফপি পরিচালিত হয় একজন সিইও এবং ১৫ সদস্যবিশিষ্ট বোর্ডের মাধ্যমে:
 ফরাসি প্রেস থেকে আটজন প্রতিনিধি;
 এএফপি-র কর্মী প্রতিনিধি দু’জন;
 পাবলিক সার্ভিস রেডিও ও টেলিভিশন থেকে দু’জন প্রতিনিধি;
 সরকার থেকে তিনজন প্রতিনিধি। এর মধ্যে একজন প্রধানমন্ত্রীর মনোনীত, আরেকজন অর্থমন্ত্রীর মনোনীত, ও তৃতীয়জন পররাষ্ট্রমন্ত্রীর মনোনীত।

এএফপি-র উদ্দেশ্য সংস্থার স্ট্যাটিউট-এ সংজ্ঞায়িত:
 এজেন্স ফ্রান্স-প্রেস (এএফপি) কোনো অবস্থাতেই এমন কোনো প্রভাব বা বিবেচনা গ্রহণ করবে না, যা সংস্থাটির তথ্য সরবরাহের যথার্থতা বা বস্তুনিষ্ঠতাকে ক্ষুণ্ন করতে পারে; কোনো আদর্শিক, রাজনৈতিক বা অর্থনৈতিক গোষ্ঠীর নিয়ন্ত্রণে পড়বে না;
 এজেন্স ফ্রান্স-প্রেস (এএফপি) তার সম্পদের পূর্ণ পরিমাণে ফরাসি ও বিদেশি ব্যবহারকারীদের জন্য সঠিক, নিরপেক্ষ ও নির্ভরযোগ্য তথ্য নিয়মিত এবং নিরবচ্ছিন্নভাবে প্রদানের জন্য সংগঠনকে বিকশিত ও উন্নত করবে;
 এজেন্স ফ্রান্স-প্রেস (এএফপি) তার সম্পদের পূর্ণ সুযোগে, একটি বৈশ্বিক তথ্য পরিষেবা প্রতিষ্ঠান হিসেবে নিজেকে প্রতিষ্ঠিত করার জন্য বিশ্বব্যাপী সুবিধার একটি নেটওয়ার্ক গড়ে তুলবে।

বোর্ড তিন বছরের জন্য পুনর্নবায়নযোগ্য মেয়াদে সিইও নির্বাচন করে। এএফপি-র কার্যক্রম সংস্থার গঠনতন্ত্র অনুযায়ী হচ্ছে কি না তা নিশ্চিত করার জন্য একটি কাউন্সিল রয়েছে, যার মূল দায়িত্ব হলো প্রতিষ্ঠানের সম্পূর্ণ স্বাধীনতা ও নিরপেক্ষতা নিশ্চিত করা। সম্পাদনা সংক্রান্তভাবে, এএফপি প্রবীণ সাংবাদিকদের একটি নেটওয়ার্ক দ্বারা পরিচালিত হয়।

 কর্মীসংখ্যা 
এএফপি-র সদর দপ্তর প্যারিসে; সংস্থাটি ১৫১টি দেশে সংবাদ পরিবেশন করে, রয়েছে ২০১টি অফিস, ৫০ জন স্থানীয় সংবাদদাতা এবং পাঁচটি আঞ্চলিক কেন্দ্র:

ওয়াশিংটন (উত্তর আমেরিকা)
হংকং (এশিয়া-প্রশান্ত মহাসাগরীয়)
মন্টেভিডিও (লাতিন আমেরিকা)
নিকোসিয়া (মধ্যপ্রাচ্য)
প্যারিস (ইউরোপ ও আফ্রিকা)

২০২০ সালের হিসাবে, এএফপি দাবি করে যে তাদের ২,৪০০ জন কর্মী রয়েছে, যাঁদের মধ্যে ১০০টি জাতীয়তার এবং ১,৭০০ জন সাংবাদিক। সংস্থাটি ছয়টি ভাষায় (ফরাসি, ইংরেজি, স্প্যানিশ, জার্মান, পর্তুগিজ, আরবি) চব্বিশ ঘণ্টা তথ্য সরবরাহ করে।

 বিনিয়োগ 
উল্লেখযোগ্য বিনিয়োগের মধ্যে রয়েছে:
 AFP GmbH
 AFP GmbH হলো জার্মানি-তে এএফপি-র সহযোগী প্রতিষ্ঠান, যা জার্মান ভাষায় স্থানীয় প্রেস, ইন্টারনেট ও কর্পোরেট ক্লায়েন্টদের জন্য সেবা প্রদান করে।
 এসআইডি
 স্পোর্ট-ইনফরমেশন-ডিন্স্ট (এসআইডি), একটি জার্মান ভাষার ক্রীড়া সংবাদ সেবা।
 সিটিজেনসাইড
 ২০০৭ সালে, এএফপি ৩৪% শেয়ার ক্রয় করে ফ্রান্সের সিটিজেন সংবাদ ভিত্তিক ছবি ও ভিডিও সংস্থা স্কুপলাইভ-এ। ২০০৬ সালে ফ্রান্সে প্রতিষ্ঠিত স্কুপলাইভ-কে এ বিনিয়োগের পর সিটিজেনসাইড নামকরণ করা হয়, তবে শীঘ্রই এএফপি তাদের শেয়ার নিউজুলু নামক সংবাদ সংকলক প্রতিষ্ঠানে বিক্রি করে দেয়।

তথ্যসূত্র

বিষয়শ্রেণী:আগেন্স ফ্রান্স-প্রেস
বিষয়শ্রেণী:ফ্রান্সে অবস্থিত আন্তর্জাতিক সংস্থা
বিষয়শ্রেণী:১৮৩৫-এ ফ্রান্সে প্রতিষ্ঠিত
বিষয়শ্রেণী:১৮৩৫-এ প্রতিষ্ঠিত কোম্পানি
বিষয়শ্রেণী:ফ্রান্সের গণমাধ্যম প্রতিষ্ঠান
বিষয়শ্রেণী:প্যারিস ভিত্তিক কোম্পানি
বিষয়শ্রেণী:প্যারিসের গণমাধ্যম